
	1.
	Anotācija (ex-ante)
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
	Iebildums
Lūdzam pārskatīt un atbilstoši aizpildīt noteikumu projekta anotācijas 2.1. apakšpunktu, identificējot noteikumu projekta ietekmētās sabiedrības grupas un raksturojot noteikumu projekta radīto ietekmi uz tām.

Anotācijas 2. sadaļā pašlaik norādīts, ka projekts šo jomu neskar. Vienlaikus noteikumu projekts nosaka virkni prasību elektroenerģijas ražotājiem, kuru vēja elektrostacijas uzstādītā jauda ir vienāda ar vienu megavatu vai lielāka, tostarp prasības attiecībā uz vēja elektrostaciju trokšņa monitoringu, mirgošanas ietekmes ierobežošanu, tehnisko aprīkojumu, dabas aizsardzības pasākumiem, drošības pārvaldību, civiltiesiskās atbildības apdrošināšanu un ekspluatācijas speciālistu kvalifikāciju.
Turklāt anotācijas 1.3. apakšpunktā minētās prasības un to ietekme uz elektroenerģijas ražotājiem ir plaši raksturota, savukārt anotācijas 2. sadaļā attiecīgā mērķa grupa un projekta ietekme uz to nav atspoguļota.

Lūdzam anotācijas 2.1. apakšpunktā identificēt projekta ietekmēto mērķa grupu un sniegt pārskatāmu projekta ietekmes aprakstu, norādot būtiskākās projektā noteiktās jaunās vai mainītās prasības un to radīto ietekmi, tādējādi nodrošinot anotācijas sadaļās sniegtās informācijas savstarpēju konsekvenci.
Piedāvātā redakcija
-
	Diāna Krikščūna (VK) (Indra Ciukša (VK) vietā)

	2.
	Anotācija (ex-ante)
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
	Iebildums
Lūdzam anotācijas 2.3. apakšpunktā izvērtēt un veikt projekta radītā administratīvā sloga monetāro novērtējumu.

Noteikumu projekts elektroenerģijas ražotājiem paredz vairākas informācijas sagatavošanas, sniegšanas un saskaņošanas prasības. Tostarp projekta 4. un 11. punkts paredz trokšņa monitoringa veikšanu, mērījuma vietas saskaņošanu ar Veselības inspekciju un Valsts vides dienestu un ikgadējas atskaites iesniegšanu Valsts vides dienestam; 4. un 23. punkts – ikgadējas atskaites sniegšanu par vēja elektrostaciju darbības plānoto apturēšanas grafiku un apturēšanas statistiku; 4. un 28. punkts – ikgadējas atskaites sniegšanu par vēja elektrostaciju darbības apturēšanas statistiku saistībā ar dabas aizsardzības prasību izpildi. Projekta 34. punkts paredz Valsts vides dienesta un attiecīgā elektroenerģijas sistēmas operatora informēšanu par civilās aizsardzības plāna saskaņošanu, savukārt 35. un 41. punkts paredz avāriju riska izvērtēšanas un novēršanas pasākumu plāna izstrādi, aktualizēšanu un iesniegšanu Valsts vides dienestā.

Lūdzam identificēt projektā paredzētās jaunās vai mainītās informācijas sniegšanas prasības un anotācijas 2.3. apakšpunktā veikt to radītā administratīvā sloga monetāro novērtējumu, norādot aprēķinos izmantotās vērtības, to informācijas avotus un pamatojumu.

Tiesību akta projektiem ir jāvērtē ietekme uz administratīvo slogu un apstiprinoša rezultāta gadījumā jāveic administratīvo izmaksu monetārs novērtējums, saskaņā ar Ministru kabineta 2021. gada 7. septembra noteikumu Nr. 617 “Tiesību akta projekta sākotnējās ietekmes izvērtēšanas kārtība” 15. punktu. 

Lai veiktu administratīvo izmaksu monetāro novērtējumu, vispirms ir nepieciešams identificēt informācijas sniegšanas pienākumu un ar tā izpildi saistītās administratīvās aktivitātes. Pēc tam ir jānosaka katras administratīvās aktivitātes izpildei nepieciešamās darbības un to veikšanai patērētais laiks (piemēram, informācijas iegūšana, iesnieguma vai cita dokumenta sagatavošana, informācijas apkopošana, dokumentu pievienošana, informācijas iesniegšana elektroniski vai pa pastu u.c.). Pēc administratīvo aktivitāšu identificēšanas un laika patēriņa noteikšanas ir nosakāmas Ministru kabineta noteikumos Nr. 617 paredzētās aprēķina formulas parametru vērtības un veicams administratīvo izmaksu monetārais novērtējums. Aprēķina skaidrojuma sadaļā lūdzam norādīt pantus/punktus par kuriem veikts aprēķins un  pamatot katru izmantoto formulas parametra vērtību, norādot tās noteikšanas metodi un izmantotos pieņēmumus.

Lai vienkāršāk būtu veikt aprēķinu, Valsts kanceleja aicina izmantot Vadlīnijās tiesību akta sākotnējās ietekmes novērtēšanai un novērtējuma ziņojuma sagatavošanai vienotajā TAP portālā (pieejamas Ministru kabineta tīmekļvietnē - https://www.mk.gov.lv/lv/media/16905/download?attachment) 22.-25.lp ietvertos norādījumus administratīvo izmaksu monetārā novērtējuma veikšanai.

Aprēķinu veikšanai lūdzu izmantot paplašināto standarta izmaksu modeli. Metodiskie materiāli aprēķinu veikšanai pieejami šeit: Metodiskās rokasgrāmatas un apmācības | Ministru kabinets (mk.gov.lv).
Piedāvātā redakcija
-
	Diāna Krikščūna (VK) (Indra Ciukša (VK) vietā)

	Anotācija (ex-ante)
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
	Iebildums
Lūdzam pārskatīt anotācijas 2. sadaļā sniegto novērtējumu un izvērtēt projekta radītās atbilstības prasības un ar to izpildi saistītās izmaksas elektroenerģijas ražotājiem.

Noteikumu projekts paredz virkni prasību, kuru izpildei elektroenerģijas ražotājiem var būt nepieciešami papildu tehniskie, materiālie, personāla vai ārpakalpojumu resursi. Tostarp projekts paredz trokšņa monitoringa veikšanu (11. punkts), vēja elektrostacijas nodrošināšanu ar automātiskās un manuālās tālvadības sistēmu mirgošanas ierobežošanai un specializētu datorprogrammu izmantošanu mirgošanas laika aprēķināšanai (17. un 19. punkts), noteiktos gadījumos vēja elektrostacijas aprīkošanu ar putnu identificēšanas un atpazīšanas iekārtām (24. punkts), vadības sistēmu reāllaika mērījumu veikšanai, datu reģistrēšanai un vēja elektrostacijas darbības ierobežošanai (27. punkts), kā arī zibens aizsardzības, ledus detektēšanas vai pretapledošanas un ugunsdrošības sistēmu nodrošināšanu (31. punkts).
Tāpat projekts paredz drošības pārvaldības sistēmas izveidi noteiktai elektroenerģijas ražotāju grupai (35. punkts), civiltiesiskās atbildības apdrošināšanas nodrošināšanu visā vēja elektrostacijas ekspluatācijas laikā (36. un 38. punkts), kā arī prasības ekspluatācijas speciālistu kvalifikācijai un regulārām praktiskajām apmācībām (37. punkts). Projekta 40. punkts turklāt paredz jau ekspluatācijā esošām vēja elektrostacijām, kas nodotas ekspluatācijā pēc 2020. gada, noteiktā termiņā nodrošināt projekta prasībām atbilstošu tehnisko aprīkojumu pieļaujamā mirgošanas laika un trokšņa robežlīmeņa nodrošināšanai.

Lūdzam izvērtēt minētās un citas projektā paredzētās atbilstības prasības, identificēt tās prasības, kas salīdzinājumā ar spēkā esošo regulējumu rada jaunas vai mainītas izmaksas, un veikt attiecīgu atbilstības izmaksu monetāro novērtējumu. Ja konkrēta prasība jau pilnā apjomā izriet no spēkā esošā regulējuma vai citā kārtībā elektroenerģijas ražotājam noteiktajām prasībām un projekts nerada izmaksu izmaiņas, lūdzam to attiecīgi pamatot aprēķinu aprakstā.
Piedāvātā redakcija
-
	Diāna Krikščūna (VK) (Indra Ciukša (VK) vietā)

	4.
	Anotācija (ex-ante)
6.3. Sabiedrības līdzdalības rezultāti
	Iebildums
Valsts kanceleja aicina noteikumu projekta anotācijas 6.3.punktā aprakstošā formātā sniegt informāciju par līdzšinējām aktivitātēm un diskusijām ar sabiedrības pārstāvjiem. Valsts kanceleja iepazinās ar Klimata un enerģētikas ministrijas tīmekļvietnē publicēto aicinājumu iesaistīties, tomēr lūdz anotācijā sniegt detalizētu informāciju par tikšanās norises vietām, laiku, dalībniekiem. Valsts kanceleja neapšauba, ka tikšanās ir notikušas, tomēr Valsts kancelejas ieskatā šādas informācijas pieejamība noteikumu projekta anotācijā sniegtu publisku ticamību īstenotajām aktivitātēm. 
Piedāvātā redakcija
-
	Zane Legzdiņa-Joja (VK)

	5.
	Anotācija (ex-ante)
7. Tiesību akta projekta izpildes nodrošināšana un tās ietekme uz institūcijām
	Iebildums
Lūdzam pārskatīt un pilnveidot anotācijas 7. sadaļu, pilnīgi atspoguļojot projekta izpildē iesaistītās institūcijas un projekta ietekmi uz to funkciju un uzdevumu izpildi.

Anotācijas 7.1. apakšpunktā kā projekta izpildē iesaistītās institūcijas norādīta Dabas aizsardzības pārvalde, Valsts vides dienests un Veselības inspekcija. Vienlaikus noteikumu projekta 21. punkts paredz konkrētu pienākumu arī attiecīgajai būvvaldei – informēt elektroenerģijas ražotāju un Valsts vides dienestu, ja noteiktajā teritorijā tiek uzbūvēta un nodota ekspluatācijā jauna ēka, kas kvalificējama kā novērtēšanas vieta.
Lūdzam attiecīgi pārskatīt anotācijas 7.1. apakšpunktā norādīto projekta izpildē iesaistīto institūciju loku.

Vienlaikus anotācijas 7.2. apakšpunktā norādīts, ka projekts administratīvo izmaksu jomu neskar.
Ņemot vērā projekta 21. punktā būvvaldei paredzēto informācijas sniegšanas pienākumu, lūdzam izvērtēt projekta radītās administratīvās izmaksas institūcijām un, konstatējot jaunas vai mainītas informācijas sniegšanas prasības, veikt to monetāro novērtējumu.

Papildus anotācijas 7.4. apakšpunktā norādīts, ka institūciju funkcijas un uzdevumi netiks mainīti, vienlaikus sadaļā “Cita informācija” norādot, ka esošo kompetenču ietvaros institūcijām būs jāveic vēja elektrostaciju ekspluatācijas uzraudzība, trokšņa mērījumi un kumulatīvās ietekmes novērtējums. Noteikumu projekts tostarp paredz Valsts vides dienestam saņemt un izvērtēt projektā noteiktās atskaites un uzraudzīt prasību izpildi, Veselības inspekcijai – iesaistīties trokšņa monitoringa un pārbaudes procesā, savukārt Dabas aizsardzības pārvaldei – reizi piecos gados veikt kumulatīvās ietekmes novērtējumu un nepieciešamības gadījumā izstrādāt priekšlikumus ietekmes samazināšanai vai kompensēšanai.
Lūdzam pārskatīt anotācijas 7.4. apakšpunktā sniegto novērtējumu un atbilstoši projekta regulējumam raksturot tā ietekmi uz iesaistīto institūciju funkciju un uzdevumu izpildi, nodrošinot anotācijā sniegtās informācijas savstarpēju konsekvenci.
Piedāvātā redakcija
-
	Diāna Krikščūna (VK) (Indra Ciukša (VK) vietā)

	6.
	Anotācija (ex-ante)
6.1. Projekta izstrādē iesaistītās institūcijas
	Priekšlikums
Valsts kanceleja lūdz katru minēto organizāciju pievienot atsevišķi, kā arī uzskaitījumu papildināt ar saskaņošanas un publiskās apspiešanas dalībniekiem - biedrībām un nodibinājumiem. 
Piedāvātā redakcija
-
	Zane Legzdiņa-Joja (VK)

	7.
	Anotācija (ex-ante)
6.3. Sabiedrības līdzdalības rezultāti
	Priekšlikums
Valsts kanceleja pateicas Klimata un enerģētikas ministrijai par iniciatīvu normatīvā regulējuma līmenī sakārtot ar vēja enerģijas ieguvi saistītos jautājumus. Valsts kanceleja arī apzinās, ka ņemot vērā jautājuma par vēja parku ietekmi aktualitāti sabiedrībā, noteikumu projekta virzība nav vienkārša. 

Valsts kanceleja Tiesību aktu projektu publiskajā portālā pārliecinājās, ka noteikumu projektam 28.07.2026. izsludināts saskaņošanas process, kurš noslēgsies 17.08.2026. un vienlaikus 28.07.2026. uzsākta publiskā apspriešana, kas noslēdzās 12.08.2026. Vēršam uzmanību, ka noteikumu projekta vienlaicīga virzīšana līdzdalības iespējām (publiskais apspriešanai) un saskaņošanā nav atbalstāma prakse. Situācijā, kad vienā un tajā pašā termiņā norisinās publiskā apspriešana un saskaņošana, īpaši ieinteresētajām pusēm no sabiedrības pārstāvju vidus nav skaidrs, kurā procesā iesaistīties ar priekšlikumiem par tiem aktuāliem jautājumiem. Konkrētajā gadījumā to apliecina arī SIA Ignitis renewables Latvia priekšlikumi, kas sniegti publiskajā apspriešanā un vienlaikus arī atzinumā. Valsts kanceleja aicina šādu praksi neturpināt. 
Piedāvātā redakcija
-
	Zane Legzdiņa-Joja (VK)

	8.
	Anotācija (ex-ante)
6.3. Sabiedrības līdzdalības rezultāti
	Priekšlikums
Valsts kanceleja aicina papildināt noteikumu projekta anotācijas 6.3.punktu ar informāciju par publiskās apspriešanas norisi un rezultātiem, kā arī sagatavot un publicēt viedokļu pārskatu pirms noteikumu projekta nākamā virzības posma. 
Piedāvātā redakcija
-
	Zane Legzdiņa-Joja (VK)



